ครม. เว้นค่าธรรมเนียม ใบอนุญาตจัดการขยะมูลฝอย ลดภาระปชช.-ผู้ประกอบการช่วง “โควิด”
ที่ประชุม ครม. อนุมัติเว้นค่าธรรมเนียม ใบอนุญาตจัดการขยะมูลฝอย ลดภาระปชช.-ผู้ประกอบการช่วง “โควิด”
ที่ประชุม ครม. อนุมัติเว้นค่าธรรมเนียม ใบอนุญาตจัดการขยะมูลฝอย ลดภาระปชช.-ผู้ประกอบการช่วง “โควิด”
4 ส.ค. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันนี้ (4 ส.ค.63) อนุมัติหลักการร่างกฎกระทรวงยกเว้นค่าธรรมเนียมการออกใบอนุญาต และหนังสือรับรองการแจ้ง ตามกฎกระทรวงกำหนดค่าธรรมเนียมการออกใบอนุญาต หนังสือรับรองการแจ้ง และการให้บริการในการจัดการสิ่งปฏิกูลหรือมูลฝอย พ.ศ.2559 พ.ศ. ….  ตามที่นายอนุทิน ชาญวีรกูล รมว.สาธารณสุขเสนอ
โดยมีสาระสำคัญคือ ยกเว้นค่าธรรมเนียมการออกใบอนุญาตเกี่ยวกับการดำเนินกิจการที่เป็นอันตรายต่อสุขภาพที่มีข้อกำหนดของท้องถิ่นให้เป็นกิจการควบคุม การจัดตั้งตลาด การจัดตั้งสถานที่จำหน่ายอาหารหรือสะสมอาหาร การจำหน่ายสินค้าในที่หรือทางสาธารณะ และค่าธรรมเนียมการออกหนังสือรับรองการแจ้งเกี่ยวกับการจัดตั้งสถานที่จำหน่ายอาหาร หรือสะสมอาหารที่ราชการส่วนท้องถิ่นสามารถเรียกเก็บได้ตามที่กำหนดในกฎกระทรวง มีระยะเวลาบังคับใช้ 1 ปีนับตั้งแต่ร่างกฎกระทรวงฉบับใหม่นี้มีผลบังคับใช้
ทั้งนี้ เพื่อเป็นการลดภาระของประชาชนและผู้ประกอบการที่ได้รับผลกระทบอย่างมากจากการแพร่ระบาดของโรคติดเชื้อไวรัสโคโรนา 2019 (โควิด-19) ตามมาตรการสั่งปิดสถานที่เป็นการชั่วคราว โดยสถานประกอบการที่ถูกสั่งปิดเกือบทั้งหมดเป็นกิจการตามกฎหมายว่าด้วยการสาธารณสุข ทำให้ผู้ประกอบการจำนวนมากไม่สามารถดำเนินการชำระค่าธรรมเนียมหรือชำระค่าธรรมเนียมรายปีตามกฎกระทรวงได้
กระทรวงสาธารณสุขจึงได้ออกกฎกระทรวงฉบับนี้มาเพื่อยกเว้นค่าธรรมเนียมดังกล่าวให้ พร้อมจัดทำประมาณการสูญเสียรายได้และประโยชน์ที่คาดว่าจะได้รับตามมาตรา 27 แห่ง พ.ร.บ.วินัยการเงินการคลังของรัฐ พ.ศ.2561 คาดว่าจะทำให้จะก่อให้เกิดการสูญเสียรายได้ขององค์กรปกครองส่วนท้องถิ่นประมาณ 16,837.76 ล้านบาท โดยในส่วนของกรุงเทพมหานครคาดว่าจะทำให้รายได้ลดลง 158.5 ล้านบาท